Protestbevægelsen »Reclaim the Streets«, som fredag tog gaderne tilbage med fyrværkeri, røgbomber og brændende barrikader ved Christiania i København, er nu selv kommet under beskydning. »Jeres 'fest' ramte ikke rige 'røvhuller',« siger en studerende, som står tilbage med en udbrændt cykel.

Klik her og se mere tv på localeyes.dk

I august smadrede uromagere butiksruder i banker og ejendomsmæglere på Nørrebro under en »Reclaim the streets«-demonstration. Lørdag tog protestbevægelsen »Reclaim the streets« også ansvaret for de optøjer, som udspillede sig på Christiania fredag aften, hvor det kom til voldelige sammenstød mellem demonstranter og betjente.

Men studerende Marianne Weitzmann var en af dem, som ufrivilligt endte som midtpunkt i demonstrationen. Hun står tilbage med en afbrændt cykel og en rygende kritik af bevægelsens metoder.

»Jeg og et par veninder hyggede hos endnu en veninde på Christianshavn i aftes og havde ikke hørt om jeres 'fest' i nyhederne. Vi blev oppe i lejligheden hele natten, da vi ikke turde bevæge os ned på gaden for at cykle hjem. Da vi kom ned, fandt vi én cykel smadret og en anden brændt af. Min var den brændte,« indleder Marianne Weitzmann sit skriv i gruppen.

»Jeg er på SU og hænger på et hængende hår i sidste del af mit studie, før det usikre arbejdsmarked som udefineret akademiker, venter. Min cykel kostede 400 kr. og er et fund, da den har damecykel-facon, men er en str. 26". Perfekt for min lille figur, da jeg kan nå op i sadlen uden at skulle køre rundt på en børnecykel. Min forsikring dækker ikke cyklen pga. mit postnummer. Jeg er ved at spare op til studiebøger til næste semester, julegaver osv. Jeg har ikke råd til en ny cykel eller busbilletter for at komme ind til universitetet. Jeg er ikke atypisk. Jeg er ret gennemsnitlig når jeg sammenligner med medstuderende, venner, kollegie-naboer osv. Vi har faktisk ikke mange penge til overs. Jeres 'fest' ramte ikke rige "røvhuller". Den ramte politifolk, der måtte på hospitalet og mig, min veninde og folk fra det nærliggende herberg, hvis cykler I brændte af,« fortsætter hun.

Politiet rydder op i Prinsessegade på Christianshavn fredag, efter at have opløst »Reclaim The Streets«-demonstrationen. Foto: Jens Nørgaard Larsen Vis mere Politiet rydder op i Prinsessegade på Christianshavn fredag, efter at have opløst »Reclaim The Streets«-demonstrationen. Foto: Jens Nørgaard Larsen

Seks politifolk blev ramt af kasteskyts under demonstrationen fredag, og to kom på skadestuen, dog ikke med alvorlige skader. Lørdagen igennem har politiet tøvet med at give »Reclaim the streets«-bevægelsen ansvaret, men lørdag aften tog gruppen selv ansvaret på Facebook-siden »Reclaim the streets«.

»Gårsdagens hændelser skal ses som en direkte konsekvens af politiets vilkårlige repression, i form af ransagninger, sigtelser og chikane som politiske aktivister, og københavnere bliver udsat for på daglig basis, samt den repression vores kammerater blev udsat for efter den sidste Reclaim the Streets-gadefest. Vi er mildest talt pissetrætte af at se vores venner blive brugt som syndebukke af et statsapparat der efterhånden kan betragtes som en politistat!« skrev bagmændene i Facebook-gruppen »Reclaim the streets«.

»Når beslutningstagerne står målløse tilbage, er det kun et tegn på at vi kun kan råbe dem an, når der er bål i gaderne! Lad det være en advarsel til politikere på borgen, at når i skubber os ud af vores kvartere og bydele, skubber vi i dén grad grusomt tilbage!« lød det videre, inden en sidste hilsen gik til justitsminister Søren Pind.

»Fuck politiet! Fuck Søren Pind! Og fuck de rige røvhuller, som ikke bare truer os på vores levegrundlag, men også vores blotte eksistens!«

Gårsdagens hændelser skal ses som en direkte konsekvens af politiets vilkårlige repression, i form af ransagninger,... Posted by Reclaim KBH on Saturday, October 17, 2015

Den besked har fået flere til at flyve til tasterne med kritik.

»Hvad fanden har i gang i?! I ødelægger det for os andre på venstrefløjen, ved at danne sådan et uheldigt billede af os. Jeg er ung og venstreorienteret, men så sandelig ikke en del af det hærværk som i har gang i. Der er jo ingen som lytter til jeres budskab, hvis I fremfører det ved at lave hærværk. Skriv nogle læserbreve, meld jer ind i et ungdomsparti eller deltag i demokratiet på anden vis, jeg er ligeglad. Bare stop med at lade det gå udover helt almindelige mennesker,« skriver Emma Thorup Jacobsen som svar.

»Tror de fleste efterhånden er pissetrætte af at se jeres gadefester udvikle sig til krigszoner... I skulle kraftgalemig skamme jer over den opførsel, I leverer!! Skal der dødsfald til før I fatter hvad I har gang i,« skriver Claus Michael Jensen.

Mens Bjarke Larsen nøjes med at skrive:

»Reclaim your brains.«